Se nikteb ta' kattoliku u se nikkwota minn sorsi kattoliċi, madankollu dak li se nesprimi jista' forsi jkollu rilevanza wkoll għal dawk li tilfu jew li qatt ma ħaddnu t-twemmin nisrani. Ix-xbieha ta' Alla. Ir-reliġjonijiet monoteistiċi l-kbar, dawk li jemmnu f'Alla wieħed, qed nirreferi għalina l-Insara, għal-Lhud u għall-Musulmani, kollha jgħallmu li Alla qiegħed ix-xbieha tiegħu fil-bniedem, xbieha li tista' tkun riflessa f'diversi aspetti, imma l-aktar fil-kumplimentarjetà tar-raġel u l-mara. Dan naqrawh fl-ewwel paġni tal-Bibbja, "U Alla ħalaq il-bniedem fuq xbihietu, fuq xbihat Alla ħalqu, raġel u mara ħalaqhom" (Ġen 1:27) . Il-kumplimentarjetà tar-ragel u tal-mara, tagħmilhom jixbħu lill-Alla Ħallieq għaliex lilhom tagħtihom il-kapaċità li jissieħbu miegħu fl-opra tal-ħolqien. Hija don li permezz tiegħu, huma t-tnejn flimkien ikomplu f'ġisimihom dak li beda Alla nnifsu meta ħalaq l-umanità. Biha huma "jikkontribwixxu b'mod adegawat għall-prokreazzjoni u s-sopravivenza tal-ispeċi umana". Tlitt snin ilu, proprju f'nofs l-2010, l-Arġentina kienet qed tiffaċċja liġi biex l-Istat jirrikonoxxi legalment rabtiet bejn koppji ta' l-istess sess. Il-Kardinal Bergoglio, dakinhar Arċisqof ta' Buenos Aires u llum il-Papa Franġisku kiteb hekk dwar din il-liġi mressqa f'pajjiżu, "Hawnhekk hawn l-għira tax-Xitan, li permezz tiegħu jidħol id-dnub fid-dinja: għira li tfittex bil-qerq biex teqred ix-xbieha ta' Alla: ir-raġel u l-mara li rċevew il-kmand biex inisslu u joktru u jimlew l-art u jaħkmuha. Aħna m'aħniex boloħ", kiteb dakinhar il-Kardinal, "din mhix sempliċement kwistjoni politika, imma hawn għandna tentattiv biex jeqred il-pjan ta' Alla. Mhux biss pjan ta' liġi (il-liġi hija biss il-mezz), iżda dan huwa pass ta' missier il-gideb li jipprova jħawwad u jqarraq bl-ulied ta' Alla". Obligu ta' ħarsien mill-Istat. Minkejja din ix-xbieha divina li lkoll maħluqin fuqha, it-twemmin kattoliku li nħaddan u l-esperjenza personali tiegħi jipperswaduni wkoll dwar ir-realtà tad-dnub li hemm fil-bniedem, realtà li tagħmlu dgħajjef u fraġli. Hija realtà li minħabba fiha, il-bniedem jinħtieġlu jkun imħares minn kull tentattiv li jfixxklu kemm fil-ħajja personali tiegħu kif ukoll f'dik tas-soċjetà li fiha jgħix. Kemm il-persuna u kif ukoll is-soċjetà umana jinħtieġilhom jkunu difiżi mill-ħażen li jeżisti fosthom; dak il-ħażen li tnissel f'qalbhom minħabba l-għira tax-xitan u li kiber u tkattar b'konsegwenza tad-dnubiet personali u dawk soċjali. Minħabba din id-dgħufija umana, is-soċjetà għandha l-obbligu morali li tipprovdi lill-persuni u lill-komunitajiet fi ħdanha dawk il-mezzi kollha li jħarsuhom minn kull sfruttament u li spiss jiġu kemm mill-egoiżmu sfrenat li hemm fina kif ukoll mill-pjan djaboliku li jeqred u jġib fix-xejn mhux biss it-tajjeb li hemm fil-bniedem, imma wkoll lill-bniedem innifsu. F'dan l-obbligu morali hemm ukoll, imma mhux biss, dak tal-awtorità pubblika li "tħares iż-żwieġ bejn raġel u mara permezz ta' rikonoxximent normattiv, biex tiżgura u tiffavorixxi l-funzjoni insostitwibbli tiegħu għall-ġid komuni tas-soċjetà. Jekk jirrikonoxxi b'mod legali l-għaqda bejn persuni ta' l-istess sess, jew jiggarantilha għarfien ġuridiku fuq l-istess livell taż-żwieġ u tal-familja, l-Istat ikun qed jaġixxi b'mod illeġittimu u jkun qed jikkontradixxi l-obbligi istituzzjonali tiegħu, għax ikun qed jaqleb il-prinċipji tal-liġi naturali u tal-ordinament pubbliku tas-soċjetà." Dmir il-Komunità Nisranija. Il-ġrajjiet li seħħew fl-imgħoddi fost popli oħra u dawk li qed iseħħu wkoll fostna matul dawn l-aħħar snin juru biċ-ċar li bosta difiżi għall-valuri umani, familjari u soċjali li spiss kien jagħmlu parti mill-qafas legali u kulturali tas-soċjetà, illum qegħdin jitfarrku waħda waħda. Illum la l-persuna u lanqas il-familja ma jistgħu jserrħu rashom aktar fuq dawk l-istrutturi ċivili li sa ftit snin ilu kienu joffrulhom qafas ta' difiża għalihom infushom u għall-valuri tagħhom. F'dan il-kuntest il-Knisja, mhux biss bħala Maġisteru li jgħallem u bħala Ġerarkija li tmexxi, imma wkoll bħala Komunità li temmen u tgħix dak li temmen, għandha dmir ferm akbar milli qatt kien qabel. Illum li bosta mid-difiżi għall-valuri umani li qabel kien joffri l-Istat waqgħu jew qed jaqgħu, jinħass ferm akbar l-obbligu tal-Knisja li tgħallem, tmexxi u tħares mhux biss lil dawk li huma imseħbin fiha imma wkoll lis-soċjetà kollha. Il-Knisja dejjem kellha u dejjem wettqet l-obbligu tagħha li tkompli twassal id-dawl li irċeviet minn għand l-Imgħallem tagħha lill-bnedmin kollha. Il-Knisja dejjem kellha u għad għandha messaġġ kbir ta' tama u ta' mħabba anke għal dawk li għal raġuni jew oħra ma kienux lesti li jħaddnu l-fidi tagħha. Illum dan id-dover huwa ferm akbar minn qatt qabel, forsi għaliex bosta mill-assikurazzjonijiet l-oħra li qabel kellu l-bniedem u s-soċjetà, illum spiċċaw. Dan l-obbligu tal-Knisja ma jieqafx biss mal-Isqfijiet, imma jestendi ruħu f'kull saff tal-komunità nisranija, inkluż ukoll, anzi b'mod speċjali, fil-familji. Id-difiżi li ż-żgħar tagħna kienu jsibu mis-soċjetà kollha, illum iridu jsibuhom mill-familja. Staqsa xi ħadd, "Illum min se jħares id-dritt tat-tfal li jikbru f'familja b'omm u b'missier?". Tweġiba, illum dan id-dritt ta' uliedna rridu nħarsuh aħna stess, jiena u inti. Iridu jkunu l-istess familji li jħarsu dan id-dritt tat-tfal. Jekk nonqsu milli niggarantixxu lil kull tifel u tifla d-dritt li jikbru f'familja b'omm u b'missier, allura l-ġudizzju ta' Alla u tal-istorja għad jikkundannawna. Minn dawn it-tnejn ma jaħrab ħadd. Mhux ġudizzju imma karba. Fl-istess waqt, nitlob maħfra lil Alla u lil min qed jaqra jekk b'dak li esprimejt hawn fuq stajt tajt l-impressjoni li qed niġġudika jew nikkundanna lil xi persuna jew persuni. Naf li l-ħajja fiha bosta tbatijiet kbar. Jiena wkoll għandi ħbieb li għaddejjin minn mumenti tqal għaliex huma jew xi ħadd mill-familja tagħhom għandhom sitwazzjonijiet simili. Nassigura li dak li ktibt hawn fuq ġej mill-karba ta' tant persuni li għaddejjin minn sitwazzjonijiet diffiċli u diversi; mhux kollha tbatijiet li ġejjin minn każi ta' omosesswalità, imma kollha kemm huma jnisslu tbatija. Kollha jnisslu karba ta' uġiegħ fil-qalb, mhux biss fil-qalb ta' dawk involuti direttament imma ta' kull min għandu qalb tassew. Mill-banda l-oħra "l-Knisja tgħallem li r-rispett u l-imħabba lejn persuni omosesswali ma jistgħu bl-ebda mod iwasslu għall-approvazzjoni tal-imġieba omosesswali jew għar-rikonoxximent legali ta' rabtiet omosesswali. Il-ġid komuni jitlob li l-liġijiet jirrikonoxxu, jiffavorixxu u jħarsu r-rabta taż-żwieġ bħala l-bażi tal-familja, ċellula ewlenija tas-soċjetà. Li tirrikonoxxi b'mod legali r-rabtiet omosesswali jew li tagħmilhom indaqs bħaż-żwieġ ma jkunx ifisser biss l-approvazzjoni ta' imġieba devjanti, bil-konsegwenza li tagħmilha mudell fis-soċjetà attwali, imma wkoll tkun toskura valuri bażiċi li jappartjenu għall-wirt komuni tal-umanità. Il-Knisja ma tistax tonqos milli tiddefendi dawn il-valuri, għall-ġid tal-bnedmin u tas-soċjetà kollha". Huwa dmir sagrosant tal-Knisja li tiddefendi din ix-xbieha ta' Alla li hu l-bniedem. U meta fis-soċjetà jkunu siktu l-ilħna l-oħra kollha, dakinhar leħen il-Knisja jrid jidwi ferm aktar qawwija minn qatt qabel. Għax il-messaġg li għandha mhux tagħha, iżda ta dak li bagħtha. Ara Kongregazzjoni għad-Duttrina tal-Fidi, Kunsiderazzjonijiet dwar proposti biex ikunu rikonoxxuti rabtiet bejn persuni omosesswali, 3 ta' Ġunju 2003, 7; fil-Laikos: Ara Messaġġ tal-Kardinal Bergoglio moqri fil-knejjes kollha ta' Buenos Aires, 11 ta' Lulju 2010, 3; fil-Laikos: Ara Kongregazzjoni għad-Duttrina tal-Fidi, Kunsiderazzjonijiet dwar proposti biex ikunu rikonoxxuti rabtiet bejn persuni omosesswali, 3 ta' Ġunju 2003, 11; fil-Laikos:
Il-Knisja fid-dmir li tiddefendi x-xbieha ta' Alla.